b"\n_START_ARTICLE_\nBlazno resno o seksu\n_START_PARAGRAPH_\nBlazno resno o seksu je ena izmed knjig avtorice Dese Muck, ki so iz\xc5\xa1le v zbirki Blazno resno. Namenjena je predvsem najstnikom, ki so se prvi\xc4\x8d zna\xc5\xa1li pred vrati pubertetni\xc5\xa1kega sveta in mnogimi te\xc5\xbeavami, ki se za temi vrati skrivajo. Kljub provokativnemu naslovu, je vsebina knjige zelo razumljiva, saj avtorica o seksu pi\xc5\xa1e tako zabavno, preprosto, nezate\xc5\xbeeno in hkrati pou\xc4\x8dno, da odpadejo vse skrivnosti, predsodki in (ne)napisane prepovedi.\n_START_SECTION_\nVsebina\n_START_PARAGRAPH_\nKnjiga govori o dveh fantih in dveh dekletih, ki se sre\xc4\x8dujejo z vsakodnevnimi te\xc5\xbeavami odra\xc5\xa1\xc4\x8danja. Fredi in Ro\xc5\xbeca sta najbolj\xc5\xa1a prijatelja, ki si zaupata prav vse. Sta pa si zelo razli\xc4\x8dna. Fredi je v polnem razcvetu, postaven, rastejo mu \xc5\xbee prve dlake, njegov glas postaja globlji, razvijajo se mu prve mi\xc5\xa1ice in v njegovem razvoju prav vse odli\xc4\x8dno poteka. Z Ro\xc5\xbeco pa je malce druga\xc4\x8de. Njegova postava je v primerjavi z Fredijevo, kot vre\xc4\x8da krompirja. Njegov obraz je prekrit z mozolji, o prvih dlakah pa ni ne duha ne sluha. Kakr\xc5\xa1nokoli malenkostno spremembo v njunem razvoju si takoj sporo\xc4\x8dita po telefonu. Podobno je tudi z dekletoma. Biba je ena izmed tistih trinajstletnic, ki ima postavo, kot Barbika, polno omaro obla\xc4\x8dil najbolj\xc5\xa1ih znamk, popolno pri\xc4\x8desko, brezhibno ko\xc5\xbeo ... Tina, njena najbolj\xc5\xa1a prijateljica, pa je popolnoma druga\xc4\x8dna. Majhna, mo\xc4\x8dnej\xc5\xa1e postave, z lasmi, ki \xc5\xa1trlijo dale\xc4\x8d naokoli, za svoja leta zelo pora\xc5\xa1\xc4\x8dena ... A tudi onidve sta, kljub telesnim razli\xc4\x8dnostim, nerazdru\xc5\xbeljivi._NEWLINE_S pomo\xc4\x8djo teh junakov nam knjiga razkrije skrivnosti odra\xc5\xa1\xc4\x8danja. Govori o tem kako smo si ljudje med sabo razli\xc4\x8dni, kar se v mnogih pogledih najbolj odra\xc5\xbea ravno v \xc4\x8dasu pubertete. Avtorica na zelo zabaven na\xc4\x8din pi\xc5\xa1e o tem zakaj ljudje ne maramo svojega telesa, kaj pono\xc4\x8di sanjajo fantje in kaj dekeleta, kako nastanejo otroci, kaj imajo fantje kar dekleta nimajo in obratno, kaj je prava ljubezen, zaljubljenost, zakaj se najstniki tako radi zaljubijo v veliko starej\xc5\xa1e osebe, o trenutkih ko smo ljudje sami s seboj, kako pritegniti pozornost osebe ki nam je v\xc5\xa1e\xc4\x8d, kdaj je pravi \xc4\x8das za prvi poljub in prvi spolni odnos, o menstrualnem ciklusu, o nevarnostih posilstva in pedofilije, kako re\xc4\x8di ne, o neza\xc5\xbeeleni najstni\xc5\xa1ki nose\xc4\x8dnoti in o mnogih drugih stvareh nujno potrebnih za odra\xc5\xa1\xc4\x8danje. Knjiga je polna nasvetov kako odreagirati v dolo\xc4\x8denih situacijah. Vsebuje toliko raznolikih primerov, da se prav vsak lahko najde v enem izmed njih. Poleg tega pa nas skozi celotno knjigo vodijo zanimivi testi, ki nas pou\xc4\x8dijo o marsi\xc4\x8dem \xc5\xa1e neznanem.\n_START_SECTION_\nAvtorica o knjigi\n_START_PARAGRAPH_\nOb izidu knjige je Desa Muck zapisala:\xc2\xa0\xc2\xbbBesede 'seks' nismo dali v naslov knjige le kot finto, s katero bi vas pritegnili k nakupu, potem pa vas do nezavesti morili s pou\xc4\x8dnimi zgodbicami iz \xc5\xbeivalskega in rastlinskega sveta. \xc4\x8cisto zares bomo govorili o seksu. In \xc4\x8de bomo imeli sre\xc4\x8do, draga mularija, vam bodo to knjigo celo prepovedali brati, \xc4\x8deprav upam, da nimate tako moralisti\xc4\x8dnih star\xc5\xa1ev, kot smo jih imeli mi. Vem tudi, da dandana\xc5\xa1nji niste taki nevedne\xc5\xbei na tem podro\xc4\x8dju, kot sem bila na primer jaz v va\xc5\xa1ih letih. Mislila sem, da \xc5\xbeenskam ob ustreznem letnem \xc4\x8dasu skozi popek porinejo seme od kumar ali son\xc4\x8dnic in jim iz njega v trebuhu zraste otrok. Zato sem nekaj \xc4\x8dasa hodila na strani\xc5\xa1\xc4\x8de v strahu, da mi ne bi slu\xc4\x8dajno kak\xc5\xa1en otrok padel v \xc5\xa1koljko. Te \xc4\x8drne nevednosti me je re\xc5\xa1ila sestri\xc4\x8dna. Razlo\xc5\xbeila mi je vse biolo\xc5\xa1ke in anatomske zna\xc4\x8dilnosti spo\xc4\x8detja in bila sem zelo razo\xc4\x8darana, ko sem izvedela, na kako dolgo\xc4\x8dasen na\xc4\x8din v resnici pride\xc5\xa1 do otrok. Odlo\xc4\x8dila sem se za vas pisati o tem, ker ste v letih, ko vas seks precej zanima.\xc2\xab\n_START_SECTION_\nPonatis\n_START_PARAGRAPH_\nKnjiga je prvi\xc4\x8d iz\xc5\xa1la leta 1993 in od takrat do\xc5\xbeivela 4 ponatise. Od tega je \xc4\x8detrti, ki je iz\xc5\xa1el leta 2010, tudi prenovljen: pisateljica je pregledala in posodobila besedilo, povsem nove ilustracije pa je v stripovski maniri prispeval ilustrator Matej de Cecco (prej Igor Ribi\xc4\x8d)."